Achoimre ar Thuairim an Mhaoirseora Eorpaigh ar Chosaint Sonraí maidir le síniú, cur i bhfeidhm sealadach agus tabhairt i gcrích an Phrótacail lena gcuirtear chun feidhme an Comhaontú Comhpháirtíochta Iascaigh Inbhuanaithe idir an tAontas Eorpach agus Poblacht Oileán Mhuirís

(2022/C 440/07)

(Tá téacs iomlán na Tuairime seo le fáil i mBéarla, i bhFraincis agus i nGearmáinis ar shuíomh gréasáin MECS https://edps.europa.eu)

An 28 Meán Fómhair 2021, thug an Chomhairle údarú don Choimisiún tús a chur le caibidlíocht le Poblacht Oileán Mhuirís chun Prótacal nua lena gcuirtear chun feidhme an Comhaontú Comhpháirtíochta Iascaigh Inbhuanaithe a tugadh i gcrích idir an tAontas agus Poblacht Oileán Mhuirís sa bhliain 2014 a thabhairt i gcrích. Tugadh an chaibidlíocht sin i gcrích go rathúil agus cuireadh inisealacha le Prótacal nua lena gcuirtear an Comhaontú Comhpháirtíochta Iascaigh Inbhuanaithe chun feidhme ar feadh tréimhse ceithre bliana an 7 Bealtaine 2022.

Téitear i gcomhairle le MECS anois maidir leis an togra ón gCoimisiún chun an Prótacal a shíniú agus a thabhairt i gcrích. Is díol sásaimh do MECS go n-áirítear Airteagal 15 maidir le cosaint sonraí sa dréacht-Phrótacal, lena dtreisítear an leibhéal cosanta d’ábhair sonraí. Is díol sásaimh ar leithligh do MECS an soiléiriú go ndéanfar na sonraí a phróiseáil go heisiach chun an dréacht-Phrótacal a chur chun feidhme agus nach gcoinneofar sonraí pearsanta thar an tréimhse ama is gá dá ndearnadh an malartú. Mar sin féin, molann MECS úsáid a bhaint as an gcomhchoiste (atá comhdhéanta d’ionadaithe ó AE agus ó Phoblacht Oileán Mhuirís) chun na coimircí cosanta sonraí sin a mhionsonrú tuilleadh agus chun coimircí iomchuí, cearta in-fhorfheidhmithe ábhair sonraí agus leigheasanna éifeachtacha dlí a bhunú, rud a fhágann gur féidir sonraí pearsanta a aistriú i gcomhréir le RGCS (1) agus le RCSAE (2).

1. RÉAMHRÁ

1. An 16 Meán Fómhair 2022, d’eisigh an Coimisiún Eorpach (“an Coimisiún”) an méid seo a leanas: — Togra le haghaidh Cinneadh ón gComhairle maidir le síniú, thar ceann an Aontais, agus cur i bhfeidhm sealadach Prótacail lena gcuirtear chun feidhme an Comhaontú Comhpháirtíochta Iascaigh Inbhuanaithe idir an tAontas Eorpach agus Poblacht Oileán Mhuirís (2022-2026) (“an Togra Sínithe”); — Togra le haghaidh Cinneadh ón gComhairle maidir le Prótacal lena gcuirtear chun feidhme an Comhaontú Comhpháirtíochta Iascaigh Inbhuanaithe idir an tAontas Eorpach agus Poblacht Oileán Mhuirís (2022-2026) a thabhairt i gcrích (“an Togra Clabhsúir”); agus — Togra le haghaidh Rialachán ón gComhairle maidir le deiseanna iascaireachta a leithdháileadh faoin bPrótacal lena gcuirtear chun feidhme an Comhaontú Comhpháirtíochta Iascaigh Inbhaunaithe idir an tAontas Eorpach agus Poblacht Oileán Mhuirís (2022-2026) (“an Togra le haghaidh Rialacháin”).

2. Is é is cuspóir don Togra Sínithe síniú an Phrótacail lena gcuirtear chun feidhme an Comhaontú Comhpháirtíochta Iascaigh Inbhuanaithe idir an tAontas Eorpach agus Oileán Mhuirís (2022-2026) (“an dréacht-Phrótacal”) a fhormheas thar ceann an Aontais, i gcomhréir le hAirteagal 43(2) i gcomhar le hAirteagal 218(5) CFAE ( 3 )

3. Is é is cuspóir don Togra Clabhsúir maidir le tabhairt i gcrích an dréacht-Phrótacal a fhormheas, i gcomhréir le hAirteagal 43(2) i gcomhar le hAirteagal 218(6)(a)(v) agus (7) CFAE ( 4 )

4. Is é cuspóir ( 5 ) an dréacht-Phrótacail forálacha an Chomhaontaithe Comhpháirtíochta Iascaigh idir Poblacht Oileán Mhuirís agus an tAontas Eorpach a chur chun feidhme (“an Comhaontú Comhpháirtíochta Iascaigh Inbhuanaithe”) ( 6 )

5. Is é is cuspóir don Togra le haghaidh Rialacháin na deiseanna iascaireachta arna mbunú faoin dréacht-Phrótacal a leithdháileadh i measc Bhallstáit an Aontais ( 7 )

6. Eisítear an Tuairim seo ó MECS mar fhreagairt ar chomhairliúchán a rinne an Coimisiún an 23 Meán Fómhair 2022, de bhun Airteagal 42(1) de EUDPR agus a bhaineann leis an Togra Sínithe agus leis an Togra Clabhsúir. Cuireadh an Togra le haghaidh Rialacháin in iúl do MECS le haghaidh faisnéise amháin. Is díol sásaimh don MECS an tagairt don chomhairliúchán sin in Aithris 11 ( 8 ) den Togra Sínithe agus Aithris 5 den Togra Clabhsúir. I ndáil leis an méid sin, tugann MECS dá aire go dearfach freisin go ndeachthas i gcomhairle leis go neamhfhoirmiúil roimhe seo maidir leis an dréacht-Phrótacal de bhun Aithris 60 de RCSAE.

5. CONCLÚIDÍ

22. I bhfianaise an méid thuas, déanann MECS na moltaí seo a leanas: (1) leas a bhaint as an gComhchoiste chun na ceanglais maidir le cosaint sonraí atá in Airteagal 15 den dréacht-Phrótacal a mhionsonrú tuilleadh. Ba cheart é a bheith mar aidhm leis sin, go háirithe, na catagóirí sonraí pearsanta a phróiseálfar a chur in iúl go soiléir agus tréimhse choinneála stórála shonrach a shainaithint agus oibleagáid a leagan síos chun na sonraí pearsanta atá fágtha a anaithnidiú tar éis tréimhse áirithe. (2) úsáid a bhaint as an gComhchoiste chun coimircí iomchuí, cearta in-fhorfheidhmithe na n-ábhar sonraí agus leigheasanna éifeachtacha dlí a bhunú, lena bhféadfar sonraí pearsanta a aistriú i gcomhréir le RGCS/le RCSAE. Agus é sin á dhéanamh aige, molann MECS don Choimisiún aird chuí a thabhairt ar Threoirlínte 2/2020 ón mBord Eorpach um Chosaint Sonraí maidir le hAirteagail 46(2)(a) agus 46(3)(b) de Rialachán 2016/679 le haghaidh aistrithe sonraí pearsanta idir údaráis agus comhlachtaí poiblí LEE agus neamh-LEE.

An Bhruiséil, 24 Deireadh Fómhair 2022. Wojciech Rafał WIEWIÓROWSKI

(1) Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).

(2) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).

(3) Airteagal 1 den Togra Sínithe.

(4) Airteagal 1 den Togra Clabhsúir.

(5) Airteagal 2(1) den dréacht-Phrótacal.

(6) Comhaontú Comhpháirtíochta Iascaigh Inbhuanaithe idir an tAontas Eorpach agus Poblacht Oileán Mhuirís (IO L 79, 18.3.2014, lch. 3), https://eur-lex.europa.eu/legal-content/EN/ALL/?uri=uriserv%3AOJ.L_.2014.079.01.0003.01.ENG

(7) Airteagal 1 den Togra le haghaidh Rialacháin.

(8) Tugann an MECS dá aire go dtagraítear in Aithris 11 den Togra Sínithe do “chomhairle” MECS agus tagraíonn Aithris 5 den Togra Clabhsúir do “thuairim” MECS. Is é “tuairim” an fhoclaíocht cheart.